
Tilegnet Sharon Avery,

med takk til universet for at våre stier krysses nok en gang.


Kapittel 1

LIK NUMMER EN AV ÅTTE

29. september

Døden var ikke kledd i kappe med hette da den kom for å hente Dale Abnay. Den hadde ikke ljå, og den vinket ham heller ikke mot et beroligende lys. Døden, skjønte Dale, der han ble trukket etter føttene, med ansiktet ned, og haken dro med seg løv der livets tidevann var i ferd med å ebbe ut, var en utspekulert jævel som hadde jukset ved å snike seg innpå ham bakfra. Det virket ikke helt rettferdig. Han hadde alltid sett for seg at han skulle stirre døden i senk, så sant han hadde fått sjansen til en real kamp. Men døden var en feiging som hevet det Dale antok var en stein, og sa absolutt ingenting da han stjal livet fra ham. Drittsekk.

Slaget mot Dale Abnays hode hadde detonert en biologisk bombe på innsiden av kraniet, og nå var det én elv som fosset ut av ørene og en annen fra munnen. Bevisstheten trakk seg tilbake via arteriene i hjernen til et lite, privat område i hukommelsen som lignet veldig på barnerommet hans. Det var det eneste stedet her i verden han hadde elsket, og der han virkelig hadde følt seg trygg, helt til den dagen faren hadde stukket av med tanten. Etter det hadde det blitt et tilfluktssted fra moren, som vekselvis gråt og kjeftet, som hadde kalt søsteren ved ord Dale aldri hadde hørt, ord som gjorde at han havnet i bråk på skolen da han bare var sju, da han hadde brølt dem til en jente i klassen.

Et eller annet sted utenfor veggene til det barnerommet var det en rød dis som nærmet seg. Vinden som brakte den nærmere, ulte som en rev i kamp med hundene, og blåste inn stanken av mark som fortærte et kadaver. Dale forsikret seg om at døren til rommet var låst, og la seg under sengen. Han passet ikke så bra under den som han gjorde da han var liten – føttene stakk ut i enden, og han slo ryggen mot lamellene under – men det viktigste var at notisboken fortsatt var der.

Han husket at notisboken inneholdt drømmeriene til en førpubertal guttunge som bare drømte om to ting – en karriere som profesjonell fotballspiller, og å få alle de nyeste dataspillene til jul. En stund hadde han ønsket seg en valp også, helt til en eldre nabo hadde fått en omplasseringshund. Dale hadde sett henne gå tur med den lurvete kjøteren hver dag, bøye seg keitete for å samle opp dritten i en liten, svart pose og svinge med den dampende pakken på veien. Det fikk ham til å revurdere ønskelisten. Han ble aldri god nok til å komme med på skolens fotballag heller. Men som voksen hadde han i det minste råd til å kjøpe alle de spillene han ville.

Rommet hoppet opp og ned. Dales hode traff undersiden av sengen så hardt at det ringte i ørene idet en revne åpnet seg i gulvet. Det måtte ha vært et jordskjelv. Tenk deg det, et jordskjelv i Skottland! Det var første gang han hadde opplevd det. Dale tok tak i sengeteppet og dro det over siden av sengen for å dekke over ødeleggelsen, vagt klar over at noe virkelig ille var i gang, men fast bestemt på å lese ferdig notisboken uansett hva som skjedde. Det var en bedre idé. Hvorfor bry seg med ting man ikke kunne forandre? Det hadde vært en av morens yndlingsvendinger, eller i hvert fall en slags versjon av den. Det var første gang som Dale kunne huske at den faktisk var relevant i en situasjon han befant seg i, og han fant ut at han ikke likte det.

Dale åpnet dagboken, gned seg i øynene, slo den sammen, ventet i noen sekunder, og åpnet den igjen. Borte var de krotete tegningene av en guttunge som hadde store drømmer til å være en gutt som ofte ble beskrevet som et barn som hadde vansker med å konsentrere seg, og var frekk mot lærerne. De små tegnefilmfigurene han hadde likt å tegne nederst i høyre hjørne på arket, så han kunne blafre gjennom sidene og se dem bevege seg, var borte. Listene over hvem som til enhver tid var vennene hans, var borte. Og det navnet han hadde skrevet om og om igjen – Lucy Ogunode – var blitt fullstendig visket ut.

Han hadde elsket Lucy. Hun hadde gått på skolen sammen med ham fra første dag, og var der fremdeles da han var ferdig med utdannelsen i en alder av atten. Hun hadde aldri satt opp en sur mine når en lærer ba henne sette seg ved siden av ham, og hadde aldri kalt ham ting slik de andre ungene gjorde. Lucy var søt og snill og herlig, og smilet hennes hadde vært et lyspunkt i barndommens mørke. Helt til det ikke var det lenger, og tanken på det fikk det til å gløde i kinnene og stramme seg i magen, så han fant ut at han ikke skulle tenke på det.

Dale så seg om etter en penn eller blyant. Det hadde alltid vært en et eller annet sted under sengen for at han skulle kunne legge til noe om natten, og av og til skrive notater når han hadde våknet etter en drøm. Men ikke i dag. Det eneste han fant mens han følte seg frem i de mørke hjørnene, var løv og kvist, og det kunne ikke stemme, for moren ville ha lagd et helvete for ham hvis han hadde latt soverommet bli så skittent, og han fikk aldri noensinne lov til å ha på seg uteskoene på soverommet.

To ledninger prøvde å få kontakt i hodet hans. Det var like før de klarte det, men så sluknet lyset. Dale var ikke engang sikker på hvor lyset hadde kommet fra siden gardinene hadde vært trukket for og han ikke hadde sett noe tak, men nå var det bekmørkt utenfor sengeteppet. Likevel klarte han på en eller annen måte å se sidene i boken. Men så skjønte han at lyset kom fra en liten lommelykt bak ham. Han hadde ikke lagt merke til den før, men den ga akkurat nok lys til at han kunne se noe i stedet for å bli nødt til å krølle seg sammen, alene, uten å kunne gjøre noe annet enn å vente.

Han så på notisboken igjen, skulle ønske han kunne skrive navnet til Lucy på sidene igjen, men nå var hver eneste side fylt opp med tykk, svart skribling som hadde slettet ut alt det gode han hadde skrevet, og hadde forvandlet hver side til et bunnløst hull. Dale trakk fingrene bort fra arket, sikker på at de ville forsvinne hvis de kom i kontakt med grafittmassen, og at han ville bli sugd inn sammen med dem.

Han bladde videre, passet nøye på å bare berøre hjørnene av arkene, til en dråpe ovenfra distraherte ham og hånden strøk over siden, og fingrene ble ikke svarte, men grønne, den mørkeste nyansen av mosegrønt, og med en konsistens som – han måtte tenke over det et øyeblikk, og det gikk ufattelig tregt med tankene – det stoffet moren brukte til å sette blomster i. Det kom i klosser og smuldret opp hvis man klemte for hardt på det … Oasis, det var det. Han gned de infiserte fingrene mot gulvet, men flekken ble ikke borte, så han prøvde igjen. Denne gangen skjedde det noe. Han måpte mens han så at huden gled av i flak som om han gned fingrene mot et rivjern. Det burde ha gjort vondt, men det gjorde det ikke. Det ville i seg selv ha vært en nåde, hadde det ikke vært for at han ikke kjente noe. Ikke noe i det hele tatt. Dale kløp seg selv. Så bet han seg i underleppen med fortennene. Så slo han seg selv på låret.

«Ingenting,» hvisket han.

Det kom flere dråper ovenfra, og det skulle masse væske til for å trenge gjennom dyna og lakenene og madrassen. Vannet var slimete og iskaldt, og det luktet gjørme og mark. Han hadde aldri tenkt over hvordan mark luktet, før akkurat da, men dagboken ble våt, og det var ikke bra siden den var det eneste han hadde igjen å klamre seg til, og hvis han slapp taket i den – hvis han mistet den – visste han at det var slutten.

Lucys navn hadde dukket opp på sidene igjen, men det var ingen hjerter eller blomster som prydet bokstavene slik de gjorde før. I stedet hadde skriften begynt å renne, la igjen strimer av grå tårer på papiret. Han slapp boken, skremt av røyklukten og flammene som slo ut av bokryggen. Den delen var ekte husket han, ikke en hallusinasjon, og det var bra – bedre enn bra – for det betydde at det fortsatt var en sjanse for at han ikke ble gal likevel. Kanskje brannen ville være nok til å vekke ham fra marerittet og få ham tilbake til virkeligheten.

Selvsagt kunne han ikke lese notisboken igjen, for i den virkelige verden hadde han brent den. Han hadde først prøvd å rive den i to, men hadde ikke klart det. Så hadde han kastet den i peisen med avsky, sprutet lighterbensin over den og frydet seg over flammene. Lucy hadde ødelagt alt. Han hadde elsket henne i mange år, men på lang avstand, for han visste at hakkeloven blant tenåringer innebar at han aldri fikk lov til å bli sammen med henne. Men han tok kontakt da skoletiden endelig var over, gjorde så godt han kunne for å bli venner med henne og sjarmere henne, og fikk omsider mot til å be henne ut. Og alt ble møtt med ingenting. Bare et uberørt, høflig avslag, som han hadde syntes var verre enn om hun hadde klappet til ham i ansiktet eller sagt til ham at hun var lesbisk, eller hadde erklært at hun hadde funnet Jesus og skulle gå i kloster. Men ingenting var det hun hadde gitt ham, og det hadde vært forbløffende hvordan fraværet av noe kunne treffe med en sånn kraft.

Han hadde selvfølgelig prøvd seg på andre kvinner siden Lucy, men ingen som var berettiget til å få navnet skrevet i boken. Flammen døde ut like raskt som den hadde blusset opp. Asken dannet en urolig, forvridd dis i det svinnende lommelyktlyset.

Kvinner var tydeligvis ikke noe for Dale. Enten var de for gode eller ikke gode nok. Og han hadde hørt et eller annet sted – var det i en film eller et TV-program? – at det var de mindre tiltrekkende kvinnene han burde gå etter, for de var mer takknemlige for oppmerksomheten og dermed mer troende til å la ham gjøre de tingene han drømte om. Han kunne ikke godta logikken i det. Hvorfor skulle han i så ung alder bli degradert til å nøye seg med selskapet til kvinner med uperfekt kropp og gjennomsnittlig ansikt? Hvorfor ville ikke vakre kvinner med høye, struttende bryster og smale, stramme midjer ha ham, slik kvinner så ut til å trakte etter menn i de videoene han hadde sett på akkurat der, under sengen, i de små timer når moren sov og ikke kunne ta ham?

Lommelykten blafret noen ganger. Dale tok den og ristet på den, prøvde å skake batteriene til enda en runde, men det var til ingen nytte. Så var det til slutt ikke noe annet enn mørket igjen. Dale prøvde å rope, men dråper plasket mot tungen, og den sure smaken fikk ham til å brekke seg. Nå krøp vannet inn fra alle kanter. Han ville si noe, ville få lov til å komme med noen siste ord, men tungen var en ubrukelig, klønete kjøttklump i munnen, og nå presset sengen seg hardere mot ryggen, eller var det bare noe han innbilte seg? Han var lei seg for at han ikke alltid hadde vært spesielt snill, men han hadde nylig satt en plan ut i livet for å veie opp for det. Han hadde villet ha mer. Han jobbet med å bli bedre. Nå var det for sent.

Han prøvde å rulle seg over på siden, hadde tenkt å trekke knærne opp til brystet, finne de siste flikene av fosterkomfort, men løvet fra hjørnet hadde vokst og omga ham, presset på som et fuktig pledd. Luften var tykk i munnen og smakte død. I de siste sekundene, da bevisstheten åpnet døren til soverommet og lot ham forstå hvor den fysiske kroppen faktisk var, rakk han akkurat å lure på om Lucy Ogunode – hvor hun måtte befinne seg – ville få høre at han var død. Og om hun brydde seg.

Idet Dale svant hen fra denne verden noen for lange og for korte minutter etterpå, var det fem jenter som så på og gråt.

Kriminaloverkonstabel Lively fra Edinburghs Major Investigation Team satt i en kirke og håpet han ville selvantenne spontant med tanke på at han hadde brukt tiår på å fortelle alle som gadd å høre på, hva han mente om religion. Likevel, det var dager da jobben tok på, og i det siste hadde den tatt altfor mange mennesker han brydde seg om, og det var derfor han var her. Han hadde ikke kommet riktig så langt som til å be da mobiltelefonen begynte å spille «Black Hole Sun», og det betydde at anropet kom fra stasjonen.

«Gi meg kraft og mot,» mumlet Lively. «Kan ikke en mann få fred et eneste øyeblikk?» Han tok den. «Dette bør faen meg være bra.»

«Definer bra,» svarte kriminaloverkonstabel Christie Salter. De hadde samme rang tross aldersforskjellen – Lively var i femtiårene og Salter i trettiårene – men han hadde lært Christie alt hun kunne, og lot sjelden sjansen til å minne henne på det gå fra seg, og i hemmelighet frydet hun seg over det.

«Enten har jeg vunnet i lotteriet, eller så har Skottland blitt innlemmet i Bahamas og vi har rett til å flytte dit når vi pensjonerer oss,» sa Lively, som allerede var på vei ut til kirkegården; han kunne ikke fordra å få den stille stunden for seg selv avkortet. Like ved var det gravstøtter som tilhørte noen tidligere kolleger, og han hadde ønsket å ha noen minutter med dem også. Vise sin mangel på respekt for dem, slik han så det. Døde venner ville ikke ha aktelse, de ville bli husket slik de var i sine beste stunder.

«Du hadde blitt lei av pengene og solbrent på stranden. Dessuten trenger vi deg her nå som vi mangler et par av mannskapene. Jeg håpet sant å si at du hadde tid til å dra bort til St Columba sykehus. En hjemløs mann ble funnet med flere knivsår. Ambulansen kjøre ham dit for fulle sirener så han kan opereres.»

«Flere knivsår, og han lever ennå?» Lively satte opp farten mot bilen sin.

«Sannsynligvis takket være alle lagene med klær han hadde på seg, og som ser ut til å ha hindret at kniven gikk så dypt inn. Men det må uansett ha vært et brutalt angrep. Det ser ut som det skjedde i går kveld. Han ble funnet ved gjerdet rundt parkeringsplassen til et industriområde i Bankside av en vekter som kom på morgenskiftet.»

«Greit, jeg er på vei. Og hvordan kan det ha seg at jeg trakk akkurat dette korte strået, med tanke på at det er du som ringer meg om det?»

«Jeg er på vei til Juniper Artland,» sa Salter. «En hundelufter fant noen levninger. Jeg har ikke så mange detaljerte opplysninger ennå, bare at patologen ikke er fornøyd med åstedet.»

«Ikke fornøyd, i motsetning til hva, med tanke på patologens valg av karrierevei?»

Salter enset ham ikke. «Bare kom deg dit litt raskt. Jeg vet ikke om offeret kommer til å overleve, og de har ennå ikke fått ett begripelig ord ut av ham.»

«Jeg er der om ti minutter,» sa Lively. «Sørg for at de venter på meg. Jeg skal se om jeg får noe ut av ham før han blir bedøvet. Litt av en første uke tilbake for deg, eller hva?»

«Det er Edinburgh,» sa Salter. «Jeg hadde ikke ventet noe mindre.»

St Columba sykehus var en ny bygning som burde ha vært en arkitektonisk vederstyggelighet, men i Skottland forsto man en ting eller to om å tilpasse seg landskapet. Det eneste kravet som ikke var ordentlig imøtekommet, var parkering, Edinburgh-tradisjonen tro, så Lively ga opp håpet da han kjørte inn på parkeringsplassen for besøkende. Han svingte bare bilen opp på en plen og tok tjenestebeviset opp av lommen før vekteren var innenfor hørevidde.

«Politi,» sa han. «Jeg har ikke tid.»

«Det er skiltet,» skjelte vekteren.

Lively snudde seg for å lese det.

«Ja, men det står bare at man ikke skal trå på plenen. Jeg kjørte på den. Det er noe helt annet.»

«Plenen er nysådd. Jeg kommer til å få et helvete for dette,» sa vakten og hang med hodet.

Lively sukket, tok nøklene opp av lommen og slengte dem til vakten. «Greit, jeg vil ikke lage bråk for deg. Bare flytt den hvor du vil. Jeg finner deg og henter nøklene når jeg er ferdig. Hvor finner jeg akuttmottaket?»

Vakten sukket og pekte. Lively så på klokken og prøvde å løpe noen meter for å ta igjen for den tapte tiden, men ombestemte seg. Mer sånt tøys, og den eneste måten han ville komme til akuttmottaket på, var på en båre mens han fikk hjertemassasje. Det var virkelig på tide å kvitte seg med noen av de ekstra kiloene – de veldig mange ekstra kiloene, hvisket hjernen skadefro – han hadde lovet seg selv det de siste … han husket ikke hvor lenge.

St Columba’s var utformet i Scottish Baronial-stil, og det så ut som det var bygd i et helt annet århundre med minispirene, sandstein, masser av vinduer og forseggjorte detaljer som ville få den mest stoiske steinhogger til å gråte. De få trinnene utenfra og inn var den reneste tidsreisen. Det kunne ha vært et sykehus på en annen planet, med et fireetasjes høyt atrium, lys som kom i kaskader etter hvert som man gikk, og ble dempet bak en, en rekke balkonger med designersofaer og store, grønne områder, hvert med egen vanntilførsel for å holde jorden fuktig. Det luktet furunål og muskatnøtt, og det strømmet fuglekvitter og summing av bier fra skjulte høyttalere. Lively syntes det var som den velkjente dysterheten på politistasjonen løsnet fra skuldrene, der han strente så raskt han kunne for å finne mannen som han håpet fortsatt klamret seg til livet.

Han ble geleidet gjennom dører som var stengt for allmennheten, bortover en lang, hvit korridor og inn i en garderobe. Der fikk han skoovertrekk, en operasjonskittel ble trukket over ham, og til slutt tok han på seg hansker. Det slo ham at det egentlig ikke var så stor forskjell på et moderne åsted og en operasjonsstue.

«Doktor Hall, anestesilegen, er allerede på forberedelsesstuen, og kirurgen er på vei,» fikk han beskjed om. «Hun ga deg tillatelse til å gå inn, men du har bare et minutt på deg. Pasienten er veldig dårlig. Og ikke rør noe siden du ikke er desinfisert.»

Lively gikk inn gjennom en automatisk dør. Gjennom et vindu til venstre for seg så han et team på åtte mennesker som gjorde seg klar til å operere, la instrumenter på brett, justerte lysene, knyttet på seg kitler og satte opp monitorer. I grell kontrast så pasienten på trillesengen foran ham ut til å være i førtiårene, hadde flokete og matt rødt hår og de uunngåelige arrene som et langt liv som uteligger etterlater seg i ansiktet og på armene. Han kunne like gjerne vært død allerede med den fargen i kinnene, og pusten hørtes ut som en fløyte som var tett.

Idet Lively gikk nærmere mannen for å få noen viktige sekunder med prat, kom en kvinne inn gjennom en dør rett overfor ham, mens hun smilte vennlig med et blidt oppsyn og en aura av absolutt ro.

«Tusen takk, alle sammen, jeg håper vi er klare til å sette i gang. Vi har besøk, så la oss gi ham armslag til å gjøre jobben sin.» Hun nikket i Livelys retning, og han klarte ikke å la være å smile tilbake til henne.

«Kriminaloverkonstabel Lively,» sa han.

«Jeg heter Beth Waterfall og er traumekirurg. Du får dessverre ikke så mye tid. Vær så god, bare prøv å ikke påføre pasienten for mye stress. Jeg hører at han har vært inn og ut av bevissthet siden han ble brakt inn.»

På trillesengen spratt pasientens øyne opp. Han kikket opp på anestesilegen, så på Lively og deretter på kirurgen.

«Nei, nei, nei!» Han ristet på hodet og fektet med armene og nappet i slangene som gikk inn i dem. «Hjelp meg. Hjelp.» Det kom ut som en grøt av lyder, mens spyttet sprutet ut av munnen.

«Han har høy puls, melkesyreforgiftning og lave verdier av røde blodlegemer,» sa doktor Hall. «Tiden går fra oss.»

Beth Waterfall ristet på hodet. «Vi må stanse blødningen. Du har bare noen sekunder på deg, etterforsker.» Waterfall rettet på munnbindet og gikk bort til pasientens bare mage, der tre sår blødde gjennom midlertidige bandasjer.

Lively nølte ikke. Han stilte seg ved mannen og prøvde å få øyekontakt.

«Sir, jeg er fra politiet. Kan du fortelle meg noe om den som overfalt deg?»

«Er du faen meg sprø?» mumlet mannen. «Jeg kommer til å daue her. Få meg ut!»

«Alt du kan komme på, kan være til nytte,» sa Lively.

«Blodtrykket synker!» Doktor Hall hevet stemmen.

«Han har blødd for lenge. Få ham under nå,» sa Waterfall. «Ti sekunder.»

Lively lente seg tettere inntil mannens hode. «Gi meg et eller annet. Hva som helst.»

Mannen grep Livelys hånd med et overraskende fast grep idet bedøvelsen strømmet inn i venene. Han åpnet munnen for å si noe; øynene gled bakover, og hodet sank til siden.

«Pasienten er klar,» sa anestesilegen. «Blodtrykket er helt på grensen, og hjerterytmen er svak. Hvis jeg holder ham under for lenge, er det fare for at han ikke våkner igjen.»

«Beklager, Lively, men du må komme deg ut,» sa Waterfall. «Du kan vente i kafeen, så finner jeg deg etterpå hvis det kan være til nytte.»

«Da har vi en date,» sa Lively.

«Å, du vil helst ikke date en kirurg,» sa hun idet en assistent ga henne et ark, som hun begynte å lese mens hun snakket. «Vi er arbeidsnarkomane som jobber til alle døgnets tider, kommer hjem med hår som lukter blod, og alle historiene våre innebærer kroppsvæsker. Pokker, han har blødd inni buken i timevis. Heng opp mer O negativ og gjør dere klare for noe seriøs utsugning.»

«Det høres ut som vi er sjelevenner.» Lively sendte Waterfall et smil hun ikke så idet hun gikk inn på operasjonsstuen. «Jeg venter på deg.»

Doktor Waterfall dukket opp igjen fire timer etterpå, med håret i en myk bob rundt ansiktet og en varm glød i de brune øynene. Han antok at hun var noen år yngre enn ham, men i adskillig bedre form. Lively gikk rett bort til disken for å kjøpe en kaffe til henne. Hun takket da han ga henne den.

«Jeg kunne ha spurt om han klarte seg, men jeg har tretti års erfaring i å tolke ansiktsuttrykk,» sa Lively.

«Sjansene var små fra det øyeblikket han kom inn, men mitt motto er at det alltid er håp. Vi kjempet for å holde ham i live, lenger enn vi sannsynligvis burde skal jeg være ærlig. Jeg hater å tape kampen. Det første jeg tenkte, var at jeg måtte dra og gi beskjed til familien. Det tok litt tid før det gikk opp for meg at jeg ikke kunne, og det er på en måte enda verre.» Hun drakk av kaffen, og Lively lot henne nyte den i stillhet en liten stund. Beth Waterfall hadde et mildt ansikt som stemte dårlig overens med urokkeligheten hun måtte ha for å utføre jobben sin, med smilerynker som strålte ut fra siden av øynene som en barnetegning av solen, og en stram skikkelse som reflekterte alle timene hun var på beina. Forskjellen på hennes måte å ta vare på seg selv på og hans gjorde ham varm i kinnene. Han tydde til jobbprat for å dekke over forlegenheten.

«Hva kan du fortelle meg om skadene hans?»

«Jeg er ikke patolog, så ikke stol på min ekspertise ut fra et etterforskningsperspektiv,» sa hun. «Men sett fra et medisinsk synspunkt var det tre store stikksår, alle omtrent like dype og like brede der kniven gikk inn, pluss noen mindre som så ut som støt som ble stanset av stoff, lommer og så videre. Klærne er blitt lagt i bevisposer og satt til side så dere kan hente dem. Legen som undersøkte ham først, sa at våpenet gikk gjennom flere lag klær, og det er det som kan ha holdt ham i live så lenge, med det var også det som til slutt tok livet av ham. Det kommer snart en mer sjokkerende presentasjon.»

«Du høres ut som litt av en ekspert for meg.»

«Jeg tror en førsteårsstudent ville ha kommet frem til den samme konklusjonen,» sa Waterfall. Stemmen var dyp og myk, og hun smilte mens hun snakket. Lively prøvde å se på kaffekoppen og ikke på munnen hennes. «Sårene var sannsynligvis dype nok til å hindre ham i å gå for å få tak i hjelp, eller til og med sørge for at han ikke klarte å rope til forbipasserende alt etter som hvor han befant seg, men de var ikke så dype at han blødde i hjel omgående. I stedet hadde han indre blødninger over en periode på flere timer.»

Lively sukket. «La du merke til noen andre skader, på hendene kanskje?»

«Jeg så dessverre ikke så nøye etter, men det var i hvert fall ingen som krevde kirurgisk inngrep. Han hadde et sår i en nyre, og det lukket nærmest seg selv. Det var et annet sår i et blodkar i det fettholdige laget i bukhinnen, og det var det som blødde langsomt. Problemet for oss var at det tredje såret punkterte tarmen og forårsaket bukhinnebetennelse. Bare infeksjonen gjorde at han neppe kom til å overleve. Jeg sørget for at teamet håndterte ham så lite som mulig for å ta vare på beviser for dere, men vi måtte selvsagt rense områdene der vi gikk inn med våre snitt, og selvsagt også der vi skulle sette sprøytestikkene, og ansiktet, siden det ble håndtert av anestesilegen. Hvis dere klarer å spore opp noen slektninger, vil jeg gjerne snakke med dem. Det kan være frustrerende for familien å ikke å få muligheten til å spørre om noe.»

«Hvor lang tid tror du det kan ha tatt før han døde?» spurte Lively.

Waterfall trakk lett på skuldrene. «Vanskelig å si. Flere timer, men mindre enn en hel dag. Til syvende og sist var dødsårsaken den massive blødningen som innebar at pasienten fikk hjertestans.» Waterfall la hånden på Livelys. «Jeg håper dere får tatt den som har gjort dette. Det er altfor mange dødsfall blant de hjemløse. Vi burde gjøre mer for å hjelpe dem.»

«Ja, men lønnsøkning for politikere må komme først,» sa Lively lavt. «Hvordan skulle de ellers få råd til å ta sommerferie på Maldivene?»

«Jeg burde gå,» sa Waterfall og trakk langsomt til seg hånden. «Takk for kaffen.»

Lively oppdaget at han ikke ville at hun skulle gå, og det føltes merkelig nok som å få en golfball i halsen. «Waterfall er et uvanlig navn. Hvor kommer det fra?»

«Faren min er fra Staffordshire. Det er en landsby der som heter Waterfall. Nokså gammelt navn. Moren min er fra Portree. De møttes på en tur til Paris da de studerte. Begge hadde deltatt i en poesikonkurranse, og premien til vinnerne var den turen. Kjærlighet ved første blikk, sa faren min. Moren min hevder at hun fikk ham til å jobbe litt hardere enn det, men jeg tror på hans versjon.»

Lively kjente at det brant i kinnene igjen, og han lurte på om han hadde fått et slags virus siden han kom til sykehuset. Han lette i lommen etter et visittkort og ga henne et temmelig krøllete stykke kontorrekvisita. «I tilfelle du kommer på noe mer,» sa han.

«Har du en penn?» spurte hun. Lively ga henne en, og hun skrev et nummer på en serviett. «Her, jeg tipper du må snakke med meg igjen for å avgi forklaring. Det blir vår andre date, så jeg venter selvfølgelig å få blomster på den.»

«Jeg vet ikke om jeg har lov til det,» mumlet Lively. «Politiets budsjett strekker seg nok ikke så langt.»

«Det var synd,» smilte hun, og Lively trakk instinktivt inn magen og prøver å rette seg opp på stolen. «Vel, du hører fra meg. Men fortrinnsvis ikke under slike omstendigheter igjen.»

Lively prøvde fortsatt å komme på et svar da hun reiste seg og gikk.

